പുത്തൂര് സുവോളജിക്കല് പാര്ക്ക്: വന്യ ജീവികളെ ഒക്ടോബര് മുതലെത്തിക്കും: മന്ത്രി എ .കെ. ശശീന്ദ്രന് രണ്ടാം ഘട്ടം ഡിസംബറിലും മൂന്നാം ഘട്ടം മാര്ച്ചിലും പൂര്ത്തിയാകും ഒല്ലൂര് : പുത്തൂര് സുവോളജിക്കല് പാര്ക്കിന്റെ രണ്ടാംഘട്ട പ്രവര്ത്തനം ഡിസംബര് 31 നുള്ളില് പൂര്ത്തിയാകുമെന്നും ഒക്ടോബര് മുതല് പാര്ക്കിലേക്ക് വന്യജീവികളെ എത്തിക്കുമെന്നും വനം വകുപ്പ് മന്ത്രി എ.കെ. ശശീന്ദ്രന് പറഞ്ഞു. മൂന്നാംഘട്ട പ്രവര്ത്തനം 2022 മാര്ച്ചിനുള്ളിലും പൂര്ത്തിയാക്കുമെന്നും മന്ത്രി വ്യക്തമാക്കി. പുത്തൂര് സുവോളജിക്കല് പാര്ക്കിന്റെ നിര്മ്മാണ പുരോഗതി വിലയിരുത്താന് റവന്യൂമന്ത്രി കെ. രാജനോടൊപ്പം സ്ഥലം സന്ദര്ശിക്കുകയായിരുന്നു മന്ത്രി എ. കെ ശശീന്ദ്രന്. അത്യാധുനിക രീതിയിലാണ് സുവോളജിക്കല് പാര്ക്ക് വിഭാവനം ചെയ്തിരിക്കുന്നത്. 330 കോടിയാണ് പദ്ധതിയുടെ മതിപ്പു ചെലവ്. കിഫ്ബിയില് നിന്ന് 100 കോടിയും പ്ലാന് ഫണ്ടില് നിന്ന് 40 കോടിയും പദ്ധതിക്കായി ഇതുവരെ ചെലവഴിക്കാനായെന്നും മന്ത്രി എ.കെ ശശീന്ദ്രന് പറഞ്ഞു. അഡ്മിനിസ്ട്രേറ്റീവ് കെട്ടിടം, മൃഗശാലാ ആശുപത്രി, കിച്ചന് സ്റ്റോര് റൂം സമുച്ചയം, പക്ഷികള്, കരിങ്കുരങ്ങ്, സിംഹവാലന് കുരങ്ങ്, കാട്ടുപോത്ത് എന്നിവയുടെ കൂടുകള് തുടങ്ങിയവയാണ് ഒന്നാം ഘട്ടത്തില് പൂര്ത്തിയായത്. കൂടാതെ 10 ലക്ഷം ലിറ്റര് സംഭരണ ശേഷിയുള്ള ജലവിതരണ സംവിധാനവും പൂര്ത്തിയായി. സുവോളജിക്കല് പാര്ക്ക് യാഥാര്ത്ഥ്യമാകുന്നതോടെ പ്രദേശത്തെ വികസന സാദ്ധ്യത പതിന്മടങ്ങാവുമെന്ന് മന്ത്രി കെ. രാജന് പറഞ്ഞു. തൃശൂരിന്റെ വിനോദ സഞ്ചാര സാദ്ധ്യതകളാണ് ഈ പദ്ധതി യാഥാര്ത്ഥ്യമാകുതോടെ സാക്ഷാത്കരിക്കുക. സുവോളജിക്കല് പാര്ക്കിനോടനുബന്ധിച്ചുള്ള റോഡ് വികസനം സമയബന്ധിതമായി പൂര്ത്തിയാക്കും. പുത്തൂര് പഞ്ചായത്ത് പ്രസിഡന്റ് മിനി ഉണ്ണിക്കൃഷ്ണന്, ഒല്ലൂക്കര ബ്ലോക്ക് പഞ്ചായത്ത് പ്രസിഡന്റ് കെ. എസ് രവി, മറ്റ് ജനപ്രതിനിധികള്, സുവോളജിക്കല് പാര്ക്ക് ഡയറക്ടര് കെ. എസ് ദീപ, വനം വകുപ്പ് ഉദ്യോഗസ്ഥര് തുടങ്ങിയവരും മന്ത്രിമാര്ക്കൊപ്പം ഉണ്ടായിരുന്നു.